Man wat 13 keer verkrag, gevonnisArgieffoto ter illustrasie. (Foto: Unsplash) ’n Man is Donderdag in die hooggeregshof in Klerksdorp, Noordwes, twee lewenslange vonnisse opgelê en tot ’n bykomende 293 jaar tronkstraf gevonnis. Dit kom nadat 23 verskillende aanklagte teen hom aanhangig gemaak is, waaronder 13 vir verkragting, agt vir roof met verswarende omstandighede, een vir aanranding met die doel om ernstig te beseer en een vir aanranding. Hy het skuld op al die aanklagte beken. Henry Mamothame, woordvoerder van die Nasionale Vervolgingsgesag (NVG), sê Lucky Lehloo het tussen November 2014 en Julie 2018 die misdrywe in die Tshing-nedersetting in Ventersdorp gepleeg. Hy is deur middel van DNS-monsters met dié misdrywe verbind. “Volgens bewyse het Lehloo by sewe van die slagoffers se huise ingebreek en hulle van hul selfone en geld beroof voordat hy hulle verkrag het,” sê Mamothame. Een van die slagoffers was ’n 73-jarige vrou, wat in Januarie 2020 dood is. “Vyf van sy slagoffers het hy op straat oorval en met ’n mes gedreig. Hy het hulle in die bosse ingesleep en verkrag voordat hy hulle beroof het. “By een van die voorvalle het Lehloo na ŉ huis gegaan waar hy ŉ 15-jarige meisie aangetref het en haar bedrieg het om te glo dat haar ouma hom gestuur het om in die tuin te werk. Sy het die tuingereedskap aan hom verskaf, maar hy het later by die huis ingestap en haar verkrag.” Die staatsaanklaer, adv. Riekie Krause, het ter verswaring van die vonnis die hof gevra om die belange van die gemeenskap in ag te neem wanneer die vonnis opgelê word. Regter Andre Petersen het met die staat saamgestem en die tol wat geslagsgebaseerde geweld en vrouemoord in die land eis, benadruk. Hy het bygevoeg dat die howe ŉ verantwoordelikheid het om op sulke ernstige oortredings te reageer.